Refleksjonsnotat – Fattern elska rødvin

(Arild Nyquist)

**Verbalspråk:**

Jeg føler at jeg brukte et godt verbalspråk mens jeg leste inn diktet. Det var fordi jeg prøvde å lese på en måte som gjorde det mer spennende å lytte til. Når man leser et slikt dikt som det vi valgte kan man ikke lese slik som man gjør når man leser en vanlig tekst fordi et dikt er en helt annen sjanger. Man må prøve å lese slik at det legges trykk på rimordene og andre ord som gjør et dikt til et dikt og ikke en artikkel eller en historie.

**Utforme skriften:**

Vi hadde ikke så mye skrift på presentasjonen. Den besto for det meste av bilder og musikk. Helt på starten av presentasjonen hadde vi tittelen på diktet, forfatter og diktsamlingen det hører til i. Der brukte vi en skrift som var lett og lese, men det var ikke vanlige blokkbokstaver. Vi brukte en type stavskrift som er veldig finn å bruke på overskrifter på presentasjoner. Da Even leste «By, by. By, by» hadde vi skrift i presentasjonen som fulgte lesingen. Altså slik at da han leste «By, by. By, by» kom ordene frem.

**Andre modaliteter**

Vi brukte mange bilder for å gjøre presentasjonen best mulig. Disse bildene passet veldig godt til teksten mener jeg. Da vi leste om krangling, kjærlighet og hat brukte vi bilder som for eksempel foreldre som krangler, en lykkelig familie og irriterte personer. På starten sammenlignet vi Fattern og Muttern bra. Vi hadde to spalter, slik at Fattern sine meninger kom til venstre, og Muttern sine meninger til høyre. Dette mente vi var helt nødvendig for å kunne sammenlikne dem best mulig. Vi brukte også to forskjellige symfonier. *Dovregubbens hall* og *Morgenstemning* passet perfekt. Da vi leste om krangel og irritasjon spilte vi *Dovregubbens hall* for å få frem sinne og irritasjon. På slutten av diktet fant Fattern og Muttern hverandre igjen og da passet det med en rolig og oppmuntrende symfoni. Nemlig *Morgenstemning.*

**Mitt eget arbeid**

Jeg føler jeg gjorde en god jobb. Jeg og Even jobbet flittig og godt mens vi vurderte og diskuterte virkemidlene vi skulle bruke. Vi kom begge med gode ideer for hvordan presentasjonen skulle bli så god som mulig, og vi samarbeidet veldig godt. Redigeringen hadde jeg ikke noe ansvar for. Vi ble enige om hvordan presentasjonen skulle være. Hvilke bilder og virkemidler som skulle brukes når og hvor, men vi brukte et redigeringsprogram som Even hadde på sin private PC. Derfor gjorde han finpussingen hjemme alene.

Refleksjonsnotat – Stillheten

* **Hvordan har du valgt å bruke verbalspråk i den multimodale teksten?**

Jeg har brukt den til å påpeke visse ord eller setninger i diktet. Dette får fram viktig deler av diktet og gjør det lettere å tenke over budskapet.

* **Hvordan har du valgt å utforme skriften?**

Helt standard skrift for å holde det rent og enkelt. Heller ikke for stor skriftstørrelse for å skape for mye distraksjon fra diktet.

* **Hvilke andre modaliteter har du valgt å bruke, og for hvilket formål?**
Jeg har også valgt å bruke bilder og musikk. Både fordi det er et krav, men også fordi det formidler diktet bedre. Jeg tenkte litt på å droppe musikken på grunn av tittelen og budskapet, men valgte heller å bruke en rolig og avslappende melodi for å holde meg til oppgaven. Samtidig så passet rytmen til musikken sammen med diktes rytme.
* **Hvordan har du tenkt at samspillet mellom modalitetene skal fungere?**
Jeg valgt bilder som passer til både den pågående setning og generelt til diktet. Dette er for å gi lettere forståelse til den som ser/hører på. Samtidig valgte jeg alt i svart/hvitt fordi jeg formidler stillhet med det. Det er også en del tomme og svarte bilder, men dette er fordi det har en sammenheng med tema etter min mening. Jeg prøver å snakke en rolig og avslappet tone for å passe til situasjonen.
* **Hvordan vurdere du ditt eget arbeid?**

Det ble bedre enn jeg hadde forventet og er veldig fornøyd med resultatet med tanke på at jeg ikke har gjort det her før. Prøvde å finne bilder og musikk som passet for å formidle budskapet på en best mulig måte.

Under ligger også flere refleksjonsnotater fra de andre gruppene, men siden disse har brukt opphavsrettsbeskyttet musikk i filmene, er filmene ikke lenger tilgjengelige på Youtube.

Refleksjonsnotat – Dette er ikke en krig

(Stein Mehren)

Jeg har valgt å lage en lyrikkmontasje av diktet «Dette er ikke en krig», som er skrevet av Stein Mehren. Han regnes for å være en av Norges fremste diktere etter andre verdenskrig. Diktet handler om krig og om hvordan media velger å fremstille konflikter, samt hvordan vi som mennesker reagerer på slike hendelser.

For å fange diktes essens valgte jeg å fremheve viktige ord på en svart bakgrunn, slik at ordene kom tydelig frem. Dette synes jeg skaper den riktige stemningen og setter alvoret som er i diktet, samtidig blir viktige ord og setninger understreket. Når jeg utformet verbalteksten valgte jeg å gjøre det enkelt for at det ikke skulle bli overdrevet. Jeg valgte hvit skrift, da dette er en fin kontrast til den svarte bakgrunnen, og skrifttypen jeg valgte er enkel å lese og har en viss tykkelse

Bilder er brukt i tillegg til verbaltekst da dette forsterker inntrykkene av diktet. Bildene jeg valgte å bruke føler jeg representerer diktets tema. De er dystre og preget av tristhet. I tillegg valgte jeg å ha de i svart-hvit, fordi jeg synes at det da blir et renere uttrykk, og de tar da ikke så mye oppmerksomhet fra diktet, som bilder med mange farger har en tendens til å gjøre.

Musikken jeg valgte å bruke er stille og dramatisk og passer veldig godt til diktet. Når jeg skulle lage montasjen var det viktig for meg at musikken ikke var kjedelig og ikke overdøvet det jeg sa. Musikken ble også brukt for å skape spenning og dramatikk, for eksempel bygget musikken seg opp rett før jeg sa «det er vår krig», dette føler jeg understreker viktigheten av ordene.

Jeg føler selv at jeg har gjort en bra jobb. Jeg svært fornøyd med valg av musikk og bilder. Denne oppgaven synes jeg har vært veldig gøy og det tror jeg gjenspeiler seg i arbeidet mitt, da jeg har brukt mye tid og gjort heletiden grundige vurderinger av valg av modaliteter.

Refleksjonsnotat – Epleslang

(Trond Rudsli)

Vi fremstiller diktet «Epleslang»av Trond Rudsli som en multimodal lyrikkmontasje.

Verbalspråket vi bruker i teksten er lystig. Vi snakker relativt sakte og har en tydelig pause mellom strofene.

Vi har valgt å framheve noen få ord i montasjen for å forsterke inntrykket hos publikumet. Ordene var et bevisst valg, og de er en kontrast til hverandre. De gjenspeiler også forfatterens tanker om temaet, som er epleslang. Vi har også satt en svart bakgrunn til noen av ordene, for å forsterke de enda bedre og for å sette en sterkere følelse hos publikumet.

Vi har brukt forskjellige lyder for å fremheve en type stemning hos publikumet som passer til verbalteksten. Vi har også brukt musikk til rulleteksten for at publikum skal sitte igjen med en godfølelse når montasjen er ferdig. Vi har valgt å ikke bruke musikk, men heller lydeffekter for å gi et inntrykk av hva som er motivet i diktet.

Som sagt passer alle modalitetene til hverandre, men alt går tilbake til det som sies i diktet, altså verbalteksten. Illustrasjonene forsterker verbalteksten. Lydeffektene forsterker også verbalteksten.

Vi valgte et dikt som vi antok at ingen andre kom til å ta. Det er et veldig lystig dikt, som ikke har en veldig dyp mening. Vi har fått en følelse av at det muligens er lettere å lage en multimodal lyrikkmontasje til et dystert, gripende og tragisk dikt, og tok dermed utfordringen med å ta et kanskje mer «kjedelig» dikt. Vi syns vi klarte å få fram humoren i diktet på en god måte, slik at det ikke ble en «kjedelig» fremstilling av diktet.

Refleksjonsnotat – Jeg ser

(Sigbjørn Obstfelder)

Vi valgte bare å skrive noen av verselinjene i montasjen. Grunnen til det er at vi følte disse linjene skilte seg ut og markerte endringer i diktet. «En regndråpe», for eksempel, signaliserer en endring i diktets stemning og er en begynnelse på noe «negativt». Vi bestemte oss for å bruke hvit skrift på svart bakgrunn, for å skape en kontrast fra de andre bildene.

Andre modaliteter vi brukte var musikk og bilder. De tre typene musikk vi brukte ville vi skulle skape ulike stemninger som bygget opp hverandre. Vi prøvde å velge bilder som direkte viste det som skjedde i diktet, i tillegg til noen mer symbolske som skulle skape en stemning. Vi tenkte at bildene og musikken skulle gjenspeile hverandre. I tillegg ville vi at disse modalitetene skulle fremheve temaet bedre enn om vi kun hadde brukt stemme og verbalspråk.

Vi føler vi har hatt et godt samarbeid og jobbet på en bra og rettferdig måte. Vi følte begge at vi fikk fram tolkningen våres av diktet og at sluttresultatet ble slik vi hadde forestilt oss. Vi kunne brukt mer tid på finpussing, som å fjerne bakgrunnsstøy, og vi kunne lest diktet saktere for å få en lenger presentasjon.

Refleksjonsnotat – To barn i verden

Hvordan har du valgt å bruke verbalspråk i den multimodale teksten?

Verbalspråket er brukt til å tydeliggjøre likheten mellom barna. Siden forskjellene er så store, så er de allikevel to barn som lever på samme jord.

Hvordan har du valgt å utforme skriften?

Skriften er enkel og hvit. Vi valgte å bruke teksttypen Harrington fordi den var lett leselig og fin, samtidig som den passer bra til diktet. Det falt på dette valget fordi diktet handler om barn og det som kjennetegner barn er det enkle. De har ikke et så komplisert syn på livet når de er små.

Hvilke andre modaliteter har du valgt å bruke, og for hvilket formål?

Vi har valgt å bruke **bakgrunnsmusikk**, **muntlig språk** og **bilder**. Bakgrunnsmusikken er for å få frem tristheten diktet uttrykker. Det muntlige språket er brukt på en slik måte at det understreker likhetene mellom barna, men samtidig får frem de tydelige forskjellene. Vi har valgt å si den første setningen i diktet sammen, og så dele inn resten om de to ulike barna slik at forskjellene kommer tydelig fram. Bildene er valgt ut i fra hva diktet forteller i de forskjellige verselinjene.

Hvordan har du tenkt at samspillet mellom modalitetene skal fungere?

De utformer hverandre ved at de alle får frem det samme budskapet og følelsen av forskjellene og tristheten som underligger diktet.

Hvordan vurderer du ditt arbeid?

Jeg syntes vi har gjort en god jobb med lyrikkmontasjen. Vi jobba effektivt og samarbeidet gikk bra når det gjaldt å finne dikt og hvordan resten skulle gjøres. Det ble gitt god nok tid til å fullføre.

Dette var et veldig morsomt prosjekt ☺